عباس الجيراري

عباس الجيراري، تولد ف 15 فبراير 1937 ف رّباط ؤ توفا ف 20 يناير 2024 ف نفس لمدينة، هو كاتب ؤ باحت مغريبي ؤ مستشار د لماليك محمد سّادس من 1999 تال لموت ديالو. عندو عاداد كبير د لإنتاجات لأدابية ؤ لفكرية من بينها تحقيق ؤ تقديم دواوين ديال لملحون، ؤ هوا عضو ف بزاف د لجمعيات ؤ لهيئات تّقافية ؤ لفكرية ف لمغريب ؤ على برا.

 حياتو 
عباس الجيراري تزاد ف فاميلة علمية. بّاه عبد الله الجيراري كان حتا هوّا أديب ؤ عالم. عباس قرا ف ليسي لّيمون ؤ موراها ف ليسي مولاي يوسف، ؤ من بعد مشا ل مصر باش يقرا ف جامعة لقاهيرة، لي حصل فيها على ليصونس ف لّوغة ؤ لأداب لعربي عام 1961، لماسطر عام 1965، ؤ ف عام 1969، خدا دوكتورا د دّولة ف لأداب. مشا موراها ل سّوربون ف فرانسا ؤ خدا بورس ديال فولبرايت باش يقرا ف لميريكان.

ف 1962، كان خدم سيكريتير ف سّيفارة د لمغريب ف مصر.

من 1966، كان ؤستاد د لأداب ف جامعة محمد لخامس ف رّباط و ف كلية لأداب ف فاس. ؤ ولا عضو ف لّجنة لإدارية و لمكتب تّنفيدي ديال نّقابة لوطنية د تّعليم لعالي من 1969 تال 1973، مودير د دّيراسات لعالية ف جامعة محمد لخامس ف 1982، ؤستاد ف لمدرسة لمولوية من 1979 تال 2000، ؤ كان ل مدة قصيرة عاميد ديال كلية لأداب ف جامعة لقاضي عياض ف مراكش ف 1980. كان أيضا عضو ديال مكتب أكاديمية لمملكة لمغريبية، لأمين لعام ديال مركز دراسات لأندلس و حوار لحضارات، رائيس لمجلس لعلمي لإقليمي ديال ولاية رّباط ؤ سلا (من 1994 تال 2000)، ؤ مكلف ب مهمة ف دّيوان لملكي من 1999 تال 2000، فاش ولا مستشار د لماليك بشكل رسمي.

عباس الجيراري مجوج ب حميدة الصائغ لي حتا هيّا كاتيبة ؤ أكاديمية، ؤ عاوناتو ف تجميع ؤ تقديم بعض لكتوبا ديالو، ؤ 3 د لولاد ف لحياة هوما ألوف الجيراري لي خدّامة ؤستادة جامعية د لماط ف لميريكان، محمد الجيراري، لي عندو دوكتورا د دّولة ف لانفورماتيك من جامعة كينت ف لميريكان، ؤ ريم الجيراري لي كانت خدّامة ف وزارة لخارجية، ؤ طرجمات كتابو "الإسلام و اللائكية" ل نّڭليزية.

 مساهمات ؤ مواقف فكرية 
ساهم عباس الجيراري بشكل كبير ف تطوير لحياة لفكرية ف لمغريب، سوا ب لإنتاجات ديالو، والا ب تأطير أجيال طالعة ديال لباحيتين ؤ لأساتيدة، والا ب لمشاركة ف ندوات ؤ موحاضرات ؤ مؤتمرات ؤ برامج ف لإداعة ف لمغريب ؤ برا. من بين لمسايل لي بانت فيها سميتو بزاف، لمسألة ديال حوار لأديان ؤ لحضارات، ؤ تقريب لمداهب لإسلامية، ؤكان عطا 9 د دّوروس ف دّوروس لحسنية لي كانت تقليد رمضاني بداه لماليك لحسن تّاني ؤ ستامر ف عهد لماليك محمد سّادس.

دافع ف لكتابات ديالو على لّوغة لعربية، ؤ على لإسلام ف تّيهامات لي توجّهات ليه ب لإرهاب ؤ تّطرف. ف 27 يونيو 2009، دار جايزة عبد الله الجيراري ف لفيكر ؤ لأداب، ف إطار نّادي الجيراري لي هوّا نادي فيكري كان بدا من 1930.

 أعمال 
عباس الجيراري عندو كتر من 100 عامال أدابي على لفيكر، تّقافة ؤ تّاريخ، لي تنشرو ؤلا ف طور نّشر من بينهوم:

































 تقديم 









 جوايز ؤ تكريمات 
 وسام سّتيحقاق ف مصر (1965)
 وسام لعرش من درجة فارس (لمغريب 1980)
 وسام لمؤرخ لعربي (1987)
 ميدالية أكاديمية لمملكة لمغريبية (1990)
 جائزة سّتيحقاق لكبيرة (لمغريب 1992)
 وسام لعرش من درجة ضابط (لمغريب 1994)
 وسام لكفاءة لوطنية من درجة قائد (لمغريب 1996)
 وسام لجمهورية من طّبقة لّولة ف تونس (2000)
 وسام لعرش من درجة قائد (لمغريب 2000)
 وسام لعولوم و لفنون من طّبقة لّولة (مصر- 2004)
 وسام لإيسيسكو من دّرجة لّولة (2006)

 مصادر 

 لمزاود 
 سّيت رّسمي ديال عباس الجيراري

تصنيف:زيادة 1937
تصنيف:ناس تزادو ف الرباط
تصنيف:وفيات 2024
تصنيف:ناس توفاو ف الرباط
تصنيف:كتاتبيا مغاربا د لقرن 20
تصنيف:أكاديميين مغاربا
تصنيف:مقالات فيها مصدر و 3000 بايت
تصنيف:ناس د الرباط
تصنيف:كتاتبيا مغاربا د لقرن 21